OBH 3943/2002.
Az állampolgári jogok országgyűlési biztosának jelentése
								Előadó: dr. Várady Eszter

Az eljárás megindulása
	A panaszos beadványában a csatornaközműre való rácsatlakozással összefüggésben Andornaktálya Község Önkormányzatának eljárását kifogásolta.
 	A vizsgálat az Alkotmányban deklarált demokratikus jogállamiság elvéből fakadó tisztességes eljáráshoz való jog, a tulajdonhoz való jog, valamint a hátrányos megkülönböztetés tilalma sérelmének gyanúja miatt indult.
	Eljárásom során – írásban és rövid úton - tájékoztatást kértem Andornaktálya Község Önkormányzatának Jegyzőjétől.
A megállapított tényállás 
	A községben 1993 körül kiépült a csatorna közmű. Panaszos azt sérelmezte, hogy telkén a becsatlakozás helyét nem jelölte meg a kivitelező. Erről tájékoztatta a polgármestert, aki megnyugtatta azzal, hogy a rácsatlakozás engedélyezésekor megmutatják a csatlakozási pontot. A csatlakozási lehetőség óta minden nyáron kísérletet tesz a csatlakozó csonk megkeresésére, -hiába. Többszöri kérése ellenére az önkormányzat nem nyújt segítséget számára.
	A település jegyzője megkeresésemre a következő tájékoztatást adta: 
	A közmű a panaszos által megjelölt időpontban - céltámogatásból, önkormányzati hozzájárulásból valamint lakossági önerőből – megépült. A kivitelezés, valamint megvalósítás körülményei nem tisztázottak, az erre vonatkozó dokumentumok nem állnak rendelkezésre, mivel ezeknek egy - az előző polgármester tisztségének ideje alatt bekövetkező – betörés alkalmával nyoma veszett.  
A kapott információ szerint a panasszal érintett terület kimaradt a közműtelepítésből. 
Az ügy jogszabályi háttere
•	1959. évi IV. törvény a Polgári Törvénykönyvről
95. § (1) A tulajdonjog kiterjed mindarra, ami a dologgal olyképpen van tartósan egyesítve, hogy az elválasztással a dolog vagy elválasztott része elpusztulna, illetőleg az elválasztással értéke vagy használhatósága számottevően csökkenne (alkotórész).
(2) A tulajdonjog kétség esetében kiterjed arra is, ami nem alkotórész ugyan, de a dolog rendeltetésszerű használatához vagy épségben tartásához rendszerint szükséges, vagy azt elősegíti (tartozék).
•	1990. évi LXV. törvény a helyi önkormányzatokról
6. § (1) a) a helyi önkormányzatok a helyi igényektől és teljesítőképességtől függően egymástól eltérő önkormányzati feladat- és hatásköröket vállalhatnak.
8. § (1) A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése.
•	1957. évi IV. törvény az államigazgatási eljárás általános szabályairól
2. § (1) A közigazgatási szervek eljárásukban következetesen érvényre juttatják a törvényességet, demokratizmust és humanizmust.
(2) A közigazgatási szervek előmozdítják a jogok érvényesülését és a kötelességek teljesítését, az állampolgári fegyelem megszilárdítását.
(4) A közigazgatási szervek feladataikat a lakosság tevékeny közreműködésével látják el. Az államigazgatási eljárás a hatóság, az ügyfelek, továbbá az eljárásban részt vevő más szervek, és személyek hatékony együttműködésére épül.
(7) A közigazgatási szervek feladataikat gyors és egyszerű eljárással teljesítik.
Az érintett alkotmányos jogok:
•	A Magyar Köztársaság Alkotmánya

2. § (1) A Magyar Köztársaság független, demokratikus jogállam.
13. § (1) A Magyar Köztársaság biztosítja a tulajdonhoz való jogot.
70/A. § (1) A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül.
(2) Az embereknek az (1) bekezdés szerinti bármilyen hátrányos megkülönböztetését a törvény szigorúan bünteti.
(3) A Magyar Köztársaság a jogegyenlőség megvalósulását az esélyegyenlőtlenségek kiküszöbölését célzó intézkedésekkel is segíti.
A vizsgálat megállapításai
	Vizsgálatom során – a megkeresésre adott válasz alapján – megállapítottam, hogy Andornaktálya Község Önkormányzata nem tett meg mindent a kért információ beszerzése illetve pótlása érdekében, ezáltal a panaszos nem megfelelő tájékoztatásával a jogállamiságból eredő tisztességes eljáráshoz való alkotmányos joggal összefüggésben visszásságot okozott.
	Mivel a tulajdonjog és az alkotmányos tulajdonvédelem kiterjed arra is, ami nem alkotórész ugyan, de a dolog rendeltetésszerű használatát elősegíti, így az önkormányzat azáltal, hogy a közműre csatlakozás lehetőségét nem biztosította, panaszos tulajdonhoz való alkotmányos jogát sértette meg.
Az a tény pedig, hogy egy adott gerincvezeték esetén – azonos földrajzi, domborzati adottságok mellett - nem minden ingatlan számára biztosított a rácsatlakozás lehetősége, a diszkrimináció alkotmányos tilalmába ütközik.
Kezdeményezés
A megállapított visszásságok megszüntetése érdekében, az állampolgári jogok országgyűlési biztosáról szóló 1993. évi LIX. törvény (Obtv.) 21. § (1) bekezdése alapján felkérem Andornaktálya Község Önkormányzatának Jegyzőjét, intézkedjen az iránt, hogy  munkatársai az eljárási jogszabályokat és a bennük testet öltő garanciákat maradéktalanul  betartsák. Kérem, hogy a vonatkozó jogszabályok tartalmának szerezzen érvényt a közműre csatlakozás lehetőségének pótlásával.
A kezdeményezés tekintetében kialakított érdemi állásfoglalásáról, a megtett intézkedésről a kezdeményezés kézhezvételétől számított 30 napon belül szíveskedjen tájékoztatni. 
Budapest, 2003. szeptember 11.
Lenkovics Barnabás